
Врз основа на член 24 став 1) алинеја 5, а во врска со член 167 став (5) од Законот за електронските комуникации („Службен весник на РСМ“ бр.135/2025, 269/2025 и 132/26), Директорот на Агенцијата за електронски комуникации објавува

ЈАВНА РАСПРАВА ЗА ОЦЕНА НА ПОСТОЕЊЕ НА УСЛОВИ ЗА ОБНОВА
НА ОДОБРЕНИЈА ЗА КОРИСТЕЊЕ НА РАДИОФРЕКВЕНЦИИ

Врз основа на член 167 од Законот за електронските комуникации, Друштвото за телекомуникации и услуги НЕОТЕЛ АД  увоз-извоз Скопје (во понатамошниот текст НЕОТЕЛ), поднесе барање УП1-бр.0804-432 од 21.08.2026 година за обновување на одобренијата за користење на радиофреквенции во фиксна служба:

	Број на одобрение
	Регион
	Фреквенциски опсег
	Важи до

	104162
	Регион 1
	3.4-3.4315
	20.09.2027

	104163
	Регион 2
	3.4-3.4315
	20.09.2027

	104164
	Регион 3
	3.4-3.4315
	20.09.2027

	104165
	Регион 4
	3.4-3.4315
	20.09.2027

	104166
	Регион 5
	3.4-3.4315
	20.09.2027

	104167
	Регион 6
	3.4-3.4315
	20.09.2027

	112871
	Регион 4
	3.4315-3.460 GHz
	19.07.2027

	112872
	Регион 5
	3.4315-3.460 GHz
	19.07.2027

	112873
	Регион 1
	3.4315-3.460 GHz
	19.07.2027

	112874
	Регион 6
	3.4315-3.460 GHz
	19.07.2027



Во согласност со член 167 став (1) Агенцијата по барање на имателот на одобренијата за користење на радиофреквенции утврдува дали постои потреба од обнова на одобренијата за користење на радиофреквенции.

1. Причини за можна обнова
При спроведената оцена на потребата од обнова на горенаведените одобренија, Агенцијата ги разгледа сите релевантни околности и критериуми утврдени во член 167 став (4) од Законот за електронски комуникации и утврди дека постојат основи за нивно обновување. При утврдувањето на потребата од обнова на одобренијата, Агенцијата го зеде во предвид следново:

· Регулаторните цели и задачи, како и целите на релевантните јавни политики на национално ниво или на ниво на ЕУ
Обновувањето на одобренијата е во согласност со регулаторните цели за обезбедување на ефикасно користење на радиофреквенцискиот спектар, развој на електронските комуникациски мрежи и услуги, обезбедување на континуитет во обезбедувањето на јавни електронски комуникациски услуги и поттикнување на инвестициите во комуникациската инфраструктура.
Предметниот фреквенциски опсег се користи за обезбедување на фиксни радиорелејни врски и друга инфраструктура неопходна за функционирањето на електронските комуникациски мрежи. Продолжувањето на правото на користење придонесува кон остварување на националните цели за развој на широкопојасни комуникациски мрежи и обезбедување сигурна и квалитетна електронска комуникациска инфраструктура.

· Спроведување на техничките мерки
Во текот на важноста на одобренијата не се утврдени околности кои би укажувале на неприменување на пропишаните технички параметри или на непочитување на мерките поврзани со управувањето и користењето на радиофреквенцискиот спектар.
Користењето на радиофреквенциите во опсегот 3400-3460 MHz се врши во согласност со националните плански документи и условите утврдени во одобренијата, без утврдени штетни пречки или други технички нарушувања кои би наложиле ограничување или престанок на користењето.

· Преиспитување на соодветното спроведување на условите утврдени во одобренијата
При анализата на исполнувањето на обврските од страна на носителот на одобренијата е утврдено дека НЕОТЕЛ ги исполнувал условите содржани во одобренијата за користење на радиофреквенции и ги извршувал обврските пропишани со Законот за електронски комуникации и подзаконските акти.
Во периодот на важност на одобренијата не се констатирани значајни прекршувања кои би претставувале основ за одбивање на неговото обновување.

· Потреба од поттикнување или избегнување на нарушување на конкуренцијата
Обновувањето на одобренијата нема да предизвика нарушување на ефективната конкуренција на релевантниот пазар на електронски комуникации.
Радиофреквенциите се користат за обезбедување транспортна и пристапна мрежна инфраструктура, при што нивното понатамошно користење од страна на НЕОТЕЛ придонесува за одржување на конкурентниот капацитет на операторот и обезбедување алтернативна инфраструктура на пазарот. Не се утврдени околности кои би укажувале дека обновувањето би довело до ограничување на конкуренцијата или до неоправдано задржување на радиофреквенциски ресурси.

· Подобрување на ефикасноста во користењето на радиофреквенциите во однос на технолошкиот или пазарниот развој
Агенцијата оцени дека предметниот дел од радиофреквенцискиот спектар се користи на начин што обезбедува ефикасно и рационално искористување на ограничениот природен ресурс.
Продолжувањето на користењето овозможува понатамошна употреба на веќе воспоставената инфраструктура и избегнување на непотребни технички и економски трошоци поврзани со замена или миграција кон други фреквенциски ресурси, при што не постојат непосредни потреби кои би барале пренамена на опсегот 3400-3460 MHz за други намени во периодот на кој се однесува обновувањето.

· Потреба од избегнување на сериозни прекини во обезбедувањето на услугите
Необновувањето на одобренијата би можело да има негативно влијание врз континуитетот во функционирањето на делови од електронската комуникациска инфраструктура на НЕОТЕЛ, со можни последици врз корисниците и давателите на услуги кои зависат од таа инфраструктура.
Со обновувањето на одобренијата се обезбедува непречено продолжување на обезбедувањето на услугите и сигурност во работењето на комуникациските мрежи, во согласност со принципот на правна сигурност и заштита на јавниот интерес.

Заклучок

Врз основа на извршената оцена и земајќи ги предвид регулаторните цели, исполнувањето на условите од одобренијата, ефикасноста во користењето на радиофреквенцискиот спектар, состојбата на конкуренцијата и потребата од обезбедување континуитет во обезбедувањето на електронските комуникациски услуги, Агенцијата оцени дека се исполнети законските услови за обновување на Одобренијата за користење на радиофреквенции за фиксна служба во фреквенцискиот опсег 3400-3800 MHz издадени на НЕОТЕЛ. Поради наведеното, се предлага обновување на одобренијата под условите утврдени со Законот за електронски комуникации и соодветните подзаконски акти.

2. Висина и начин на плаќање на еднократниот надоместок за ефикасно користење на ограничен природен ресурс

Врз основа на периодот за кој се обновуваат одобренијата, понудата и побарувачката за фреквенциите што се доделуваат со одобренијата, нивото на развој на пазарот за кој се однесуваат фреквенциите, нивото на таквите давачки во другите европски земји (платен еднократен надоместок, население, ППП, доделен фреквенциски опсег, времетраење на одобрението), можноста за попречување на развојот на иновативни услуги и конкуренција на пазарот, а имајќи ја во предвид радиокомуникациската служба (фиксна) и дека станува збор за обновување на постоечки одобренија, Агенцијата предлага висината на еднократниот надоместок за користење на радиофреквенции да изнесува:
	Фреквенциски опсег
	Регион
	Регионален коефициент

	Начин на плаќање
	Доделен опсег
	Надоместок
EUR

	3.4-3.4315

	Регион 1
	0.270
	еднократно
	31.5 MHz
	18088

	3.4-3.4315

	Регион 2
	0.162
	еднократно
	31.5 MHz
	10852

	3.4-3.4315

	Регион 3
	0.135
	еднократно
	31.5 MHz
	9044

	3.4-3.4315

	Регион 4
	0.135
	еднократно
	31.5 MHz
	9044

	3.4-3.4315

	Регион 5
	0.135
	еднократно
	31.5 MHz
	9044

	3.4-3.4315

	Регион 6
	0.162
	еднократно
	31.5 MHz
	10852

	3.4315-3.46
	Регион 1
	0.270
	еднократно
	28.5 MHz
	16317

	3.4315-3.46
	Регион 4
	0.135
	еднократно
	28.5 MHz
	8159

	3.4315-3.46
	Регион 5
	0.135
	еднократно
	28.5 MHz
	8159

	3.4315-3.46
	Регион 6
	0.162
	еднократно
	28.5 MHz
	9804

	Вкупно:
	109363



При утврдувањето на висината на еднократниот надоместок за обновување на одобренијата за користење на радиофреквенции во опсегот 3.400–3.460 GHz доделени на НЕОТЕЛ, Агенцијата ги имаше предвид сите законски критериуми пропишани за определување на надоместокот, водејќи се од принципите на објективност, транспарентност, пропорционалност и недискриминација.

Најнапред, Агенцијата го зеде предвид периодот од 15 години, за кој се обновуваат одобренијата. Обновувањето на правото на користење на радиофреквенциите му обезбедува на имателот долгорочна правна сигурност и можност за континуирано обезбедување на услуги и планирање на инвестиции во електронските комуникациски мрежи.

Агенцијата ја анализираше и понудата и побарувачката за радиофреквенциите во опсегот 3.400–3.460 GHz. Притоа беше утврдено дека станува збор за радиофреквенции кои се користат за обезбедување на фиксни електронски комуникациски услуги и дека во моментот не постои изразена побарувачка од други заинтересирани субјекти која би укажувала на значителен недостиг од спектар или на потреба за утврдување на надоместок што би ја одразувал вредноста на спектарот во услови на силна пазарна конкуренција. Воедно, предметниот опсег не генерира комерцијална вредност споредлива со вредноста на радиофреквенциите што се користат за обезбедување на национални мобилни широкопојасни и 5G услуги.

При оценувањето на нивото на развој на релевантниот пазар, Агенцијата го зема предвид фактот дека НЕОТЕЛ ги користи овие радиофреквенции за обезбедување на фиксни електронски комуникациски услуги. Пазарот на фиксни услуги се карактеризира со понизок потенцијал за генерирање приходи во споредба со мобилните јавни комуникациски услуги, како и со потреба од континуирани инвестиции во мрежна инфраструктура. Оттука, е оценето дека висината на надоместокот треба да биде усогласена со економската реалност на овој пазарен сегмент и да не претставува пречка за понатамошно инвестирање и развој на мрежите.

Дополнително, Агенцијата изврши споредбена анализа на надоместоците што се применуваат во европските држави за користење или обновување на права за користење на споредливи радиофреквенциски ресурси. При анализата беа земени предвид времетраењето на правата на користење, количината на доделениот спектар, бројот на жители, куповната моќ и намената на спектарот. Резултатите од анализата покажаа дека при утврдувањето на надоместоците во европската практика редовно се прави разлика помеѓу спектар наменет за мобилни широкопојасни услуги и спектар што се користи за фиксни комуникациски услуги, при што за вторите вообичаено се применуваат пониски надоместоци поради нивната помала комерцијална вредност и ограничен пазарен опфат.

Тргнувајќи од наведеното, Агенцијата оцени дека еднократниот надоместок за обновување на одобренијата треба да ја одразува економската вредност на правото на користење на радиофреквенциите во конкретните пазарни услови, без притоа да создава непотребен финансиски товар за операторот. Особено беше водено сметка надоместокот да не биде толку висок што би можел да го попречи понатамошниот развој на електронските комуникациски мрежи, воведувањето на нови технолошки решенија, обезбедувањето на иновативни услуги или одржувањето на ефективна конкуренција на пазарот.

Согласно наведените околности, Агенцијата оцени дека определениот еднократен надоместок е соодветен, пропорционален и усогласен со законските критериуми, како и со регулаторната цел за обезбедување ефикасно користење на радиофреквенцискиот спектар како ограничен природен ресурс.

3. Рокови и услови под кои ќе се користат радиофреквенциите

		Рокот на важност на одобренијата за користење на радиофреквенции ќе биде 15 години. 	Услови под кои ќе се користат радиофреквенциите и коишто услови ќе бидат наведени во одобрението се:

a)	Локација и област на покриеност: 
- Одобренијата ќе бидат за регионално покривање, односно за Регион 1 (Град Скопје, Илинден, Петровец, Зелениково, Студеничани, Сопиште, Чучер Сандево и Арачиново), Регион 2 (Куманово, Липково, С.Нагоричане, Ранковце, Крива Паланка, Кратово, Штип, Виница, Свети Николе, Кочани, Лозово, Пробиштип, Чешиново-Облешево, Карбинци, Зрновци, Берово, Пехчево, Делчево и Македонска Каменица), Регион 3 (Велес, Чашка, Градско, Росоман, Кавадарци, Неготино, Демир Капија, Струмица, Радовиш, Конче, Василево, Босилево, Ново Село, Гевгелија, Валандово, Богданци и Дојран), Регион 4 (Битола, Прилеп, Демир Хисар, Крушево, Долнени, Кривогаштани, Могила, Новаци и Ресен), Регион 5 (Охрид, Струга, Дебарца, Вевчани, Кичево, М. Брод, Другово, Зајас, Осломеј, Вранештица, Пласница, Дебар и Центар Жупа) и Регион 6 (Тетово, Гостивар, Теарце, Јегуновце, Желино, Брвеница, Боговиње, Врапчиште, Маврово и Ростуше).

б)	Синхронизација:
- Во случај на доделба на соседниот фреквенциски опсег (3431.5-3500 MHz или 3460-3500 MHz), носителот на одобрението е должен да користи преферирана синхронизациска шема - Рамка A (»DDDSU«) од  ECCREC(20)03 (може носителите на одобренија да предложат и друга усогласена шема). Доколку носителот на одобрението не се прилагоди на усогласена синхронизациска шема должен е да обезбеди заштитен опсег во рамките на доделениот фреквенциски блок.
- Носителот на одобрението е должен да користи префериран заеднички референтен часовник: GNSS во согласност со ECC Извештаите 216 и 296 (може да се усогласи и друг референтен часовник). Во случај на појава на штетна интерференција задолжително ќе се користи префериран заеднички референтен часовник во согласност со ECC Извештаите 216 и 296.

в)	Неутралност во однос на технологии
- Одобрението ќе биде неутрално во однос на технологија и услуги, односно може да се користат сите видови технологии, согласно Планот за намена на радиофреквенциски опсези и Планот за доделување и користење на радиофреквенции. 

г)	Пренесување на правото на користење на радиофреквенции
- Правото за користење на доделените радиофреквенции не ќе може да се пренесе или отстапи на друго правно или физичко лице без претходна согласност од Агенцијата, за што се поднесува писмено барање во согласност со член 168 од Законот за електронските комуникации.
 
д)	Годишен надоместок за користење на радиофреквенции
- Имателот на одобрението ќе биде должен на сметка на Агенцијата за електронски комуникации да плаќа годишен надоместок за користење на доделените радиофреквенции за секоја тековна година почнувајќи од датумот на важење на одобрението, а согласно добиена фактура.

ѓ)	Измена на одобрение
- Одобрението ќе може да се измени на начин и постапка утврдени во член 169 од Законот за електронските комуникации.

е)	Отповикување на одобрение
- Одобрението ќе биде отповикано доколку имателот на одобрението не го плати годишниот надоместок за користење на радиофреквенции, доколку на друг начин не може да се избегне штетна интерференција предизвикана од сигналите на радиокомуникациските уреди кон други уреди, како и во други случаи утврдени во член 170 од Законот за електронските комуникации.

ж)	Престанок на важност на одобрение
- Одобрението ќе престане да важи по истекот на временскиот рок за кој е издадено, доколку имателот на одобрението престанал да постои, доколку е во постапка на стечај или ликвидација како и во други случаи утврдени во член 171 од Законот за електронските комуникации.

4. Доставување на коментари и писма за искажување интерес за користење на објавените радиофреквенции

	Сите заинтересирани страни, a особено правни или физички лица што сакаат да ги користат објавените радиофреквенции и коишто не се иматели на одобрение за користење на радиофреквенции за обезбедување на јавни електронски комуникациски услуги,  треба да ги достават своите коментари/писма за искажување интерес најдоцна до 23.10.2026 година во архивата на Агенцијата на следната адреса:

	Агенција за електронски комуникации
Кеј Димитар Влахов бр.21
1000 Скопје


тел.:	02 32 89 200
факс:	02 32 24 611
е-пошта:	contact@aec.mk

